   لاهور (ويب ڊيسڪ) قومي ڪرڪيٽ ٽيم جي اڳوڻي ڪپتان ۽ فٽنيس ڪئمپ جي ڪمانڊنٽ مصباح الحق چيو آهي ته ڪوچنگ بابت رڳو افواهه هلي رهيا آهن، اڃا مان پاڪستان ٽيم جي ڪوچنگ لاءِ اپلاءِ ناهي ڪيو ۽ سڄو ڌيان ڪئمپ تي آهي. لاهور جي قذافي اسٽيڊيم ۾ صحافين سان ڳالهائيندي مصباح الحق چيو ته مان سينٽرل ڪانٽريڪٽ ۾ شامل رانديگرن تي خاص ڌيان ڏنو آهي، منهنجو مقصد رانديگرن کي فٽنيس بهتر بڻائڻ ۽ سٺن رانديگرن جي چونڊ ڪرڻ آهي، جڏهن ته ڪپتان بابت فيصلي جو اختيار رڳو بورڊ وٽ آهي. هن چيو ته رانديگرن جي چونڊ ڊوميسٽڪ ميچن ۾ ڪارڪردگي تي ٿيندي پر سليڪشن ۾ رڳو فٽنيس نه ٽيم جي ضرورت کي به نظر ۾ رکڻو آهي. سندس چوڻ هو ته ڪوچنگ ۽ سليڪشن ڪميٽي مان ڪنهن هڪ جي چونڊ ڪرڻي پئي ته ان لاءِ استخارو ڪندس.